Komisijos reglamentas (EEB) Nr. 1361/76
1976 m. birželio 14 d.
nustatantis tam tikras išsamias ryžių ir ryžių mišinių eksporto grąžinamųjų išmokų taikymo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1967 m. liepos 25 d. Tarybos reglamentą Nr. 359/67EEB dėl bendro ryžių rinkos organizavimo [1] su paskutiniais pakeitimais, padarytais Reglamentu (EEB) Nr. 668/75 [2], ypač į jo 17 straipsnio 6 dalį,
kadangi norint užtikrinti, kad gerai veiktų grąžinamųjų išmokų už ryžių eksportą į Europos bendrijai nepriklausančias šalis sistema, tinkamos taisyklės turėtų būti taikomos ryžių mišiniams, priskiriamiems įvairioms tarifo pozicijoms;
kadangi eksporto grąžinamosios išmokos už tokius mišinius remiasi tarifų klasifikacija, kuri paprastai yra nustatoma pagal bendrąsias bendrojo muitų tarifo aiškinimo taisykles;
kadangi tais atvejais, kai ryžių mišiniai yra priskiriami skirtingoms tarifo pozicijoms, nustatant eksporto grąžinamąją išmoką pagal tokias taisykles dėl tarifų klasifikacijos kyla sunkumų; kadangi dėl tokios klasifikacijos kartais iš tikrųjų suteikiama didelė grąžinamoji išmoka už mišinius, kuriuose yra didelė dalis produktų, už kuriuos priklauso suteikti mažesnę grąžinamąją išmoką;
kadangi norint išvengti tokių sunkumų, reikėtų priimti specialias grąžinamųjų išmokų už ryžių mišinių eksportą nustatymo nuostatas;
kadangi 1967 m. rugsėjo 27 d. Komisijos reglamento Nr. 669/67/EEB, nustatančio tam tikras išsamias grąžinamųjų išmokų už ryžių eksportą taikymo taisykles [3], su paskutiniais pakeitimais, padarytais Reglamentu (EEB) Nr. 941/72 [4], nuostatos yra glaudžiai susijusios su ryžių mišinių eksportui taikytina sistema, tos nuostatos turėtų būti įrašytos į šį reglamentą, ir dėl to Reglamentas Nr. 669/67/EEB turėtų būti panaikintas;
kadangi šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Eksporto grąžinamoji išmoka taikoma tik ryžių mišiniams, priskiriamiems bendrojo muitų tarifo 10.06 A ir B subpozicijoms, jei mišiniai susideda iš tos pačios perdirbimo stadijos ryžių ir, atitinkamais atvejais, skaldytų ryžių. Žaliaviniai ryžiai (10.06 A I subpozicija), lukštenti ryžiai (10.06 A II subpozicija), iš dalies nulukštenti ryžiai (10.06 B I subpozicija) ir visiškai nulukštenti ryžiai (10.06 B II supbozicija) laikomi esančiais skirtingose perdirbimo stadijose.
2 straipsnis
Nepažeidžiant 3 straipsnio, produktams, priskiriamiems bendrojo muitų tarifo pozicijai Nr. 10.06 ir susidedantiems iš trumpagrūdžių, ilgagrūdžių ar skaldytų ryžių, skiriama tokia eksporto grąžinamoji išmoka, kuri taikoma:
a) kai 40 % ar mažiau mišinių masės sudaro skaldyti ryžiai, priskiriami bendrojo muitų tarifo 10.06 C subpozicijai:
- didžiausią mišinio masę sudarančiai sudėtinei daliai, kai jos masė sudaro bent 90 % visos mišinio masės, atėmus skaldytų ryžių masę,
- sudedamajai daliai, išskyrus skaldytus ryžius, kuriai taikoma mažiausia kompensacija, kai nė viena sudėtinė dalis nesudaro bent 90 % visos mišinio masės, atėmus skaldytų ryžių masę;
b) visų kitų mišinių atvejais - skaldytiems ryžiams, priskiriamiems bendrojo muitų tarifo 10.06 C subpozicijai.
3 straipsnis
Kai eksportuojamuose ryžiuose, priskiriamuose bendrojo muitų tarifo 10.06 A arba B subpozicijai, yra skaldytų ryžių, priskiriamų 10.06 C subpozicijai, eksporto grąžinamoji išmoka sumažinama taip:
Skaldytų ryžių procentas | Kompensacijos mažinimo % |
Daugiau nei 0 ir iki 5 | 0 |
Daugiau nei 5 ir iki 10 | 2 |
Daugiau nei 10 ir iki 15 | 4 |
Daugiau nei 15 ir iki 20 | 6 |
Daugiau nei 20 ir iki 30 | 15 |
Daugiau nei 30 ir iki 40 | 30 |
4 straipsnis
Reglamentas Nr. 669/67/EEB panaikinamas.
5 straipsnis
Šis reglamentas įsigalioja 1976 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1976 m. birželio 14 d.